กระทรวงวัฒนธรรมเปิดเผยผลสำรวจประชาชนกว่าร้อยละ 60 ตั้งใจจะไปทำบุญตักบาตรและรดน้ำขอพรผู้ใหญ่เนื่องในเทศกาลวันขึ้นปีใหม่ไทย
นายวีระ โรจน์พจนรัตน์ รัฐมนตรีว่าการกระทรวงวัฒนธรรม เปิดเผยว่า ได้ร่วมกับสวนดุสิตโพล สำรวจความคิดเห็นประชาชนหัวข้อ “สงกรานต์วิถีไทย ใช้น้ำคุ้มค่า ทุกชีวาปลอดภัย” โดยพบว่าประชาชนร้อยละ 63 ตั้งใจจะไปทำบุญตักบาตรมากสุด รองลงมารดน้ำขอพรผู้ใหญ่ สรงน้ำพระ ทำบุญอุทิศส่วนกุศลให้แก่บรรพบุรุษ เล่นน้ำสงกรานต์ และพบปะสังสรรค์กับครอบครัวและญาติพี่น้อง         เมื่อถามถึงบุคคลสำคัญ ศิลปินที่อยากรดน้ำขอพรหรือสาดน้ำมากที่สุด ส่วนใหญ่ประชาชนอยากรดน้ำขอพรพ่อ-แม่มากที่สุด ส่วนสถานที่ที่ประชาชนอยากไปเล่นน้ำสงกรานต์มากที่สุด คืออยากกลับไปเล่นน้ำสงกรานต์ที่บ้านเกิดหรือภูมิลำเนาตัวเอง สถานที่ ในจังหวัดเชียงใหม่ อาทิ ย่านคูเมือง ประตูท่าแพ กรุงเทพมหานคร เช่น ถนนข้าวสาร ถนนสีลม จ.ขอนแก่น ได้แก่ถนนข้าวเหนียว และแหล่งท่องเที่ยวที่ติดทะเล เช่น บางแสน พัทยา หัวหิน         เมื่อสอบถามว่ากิจกรรมที่ต้องช่วยกันอนุรักษ์สืบสานช่วงเทศกาลสงกรานต์มากที่สุด ร้อยละ 76 อยากให้อนุรักษ์ประเพณีทำบุญ ตักบาตร สรงน้ำพระ ขนทรายเข้าวัด ก่อพระเจดีย์ทราย และกิจกรรมรดน้ำขอพรผู้สูงอายุ และเล่นน้ำสาดน้ำแบบสุภาพเรียบร้อย กิจกรรมการละเล่นตามประเพณีนิยมของท้องถิ่น กว่าร้อยละ 55 ระบุว่าอยากให้เล่นสาดน้ำเฉพาะพื้นที่ที่จัดไว้ให้ เล่นน้ำสงกรานต์อย่างสุภาพ ไม่ใช้น้ำสกปรก น้ำเย็นจัด ใช้ปืนฉีดน้ำขนาดเล็กแทนอุปกรณ์ฉีดน้ำที่มีแรงดันสูง รวมถึงรณรงค์และเข้มงวดด้านความปลอดภัยในช่วงเทศกาลสงกรานต์ ทั้งการรักษาวินัยจราจร มีน้ำใจในการใช้รถใช้ถนน ไม่ดื่มเหล้าหรือเครื่องดื่มแอลกอฮอล์ในวัด พื้นที่จัดงาน รณรงค์แต่งกายอย่างเหมาะสม